b'\n_START_ARTICLE_\nObserverbare univers\n_START_SECTION_\nUniverset versus det observerbare univers\n_START_PARAGRAPH_\nB\xc3\xa5de i videnskabelige og popul\xc3\xa6rvidenskabelige skrifter om kosmologi benyttes udtrykket "universet", selvom der strengt taget menes det "observerbare univers". Det kan retf\xc3\xa6rdigg\xc3\xb8res ved, at der intet kan vides om nogen del af universet, som ikke st\xc3\xa5r i \xc3\xa5rsagssammenh\xc3\xa6ng med os. Det betyder imidlertid ikke, at der er sammenfald mellem st\xc3\xb8rrelsen af det observerbare univers og det samlede univers, fordi det ville betyde, at Jorden befandt sig n\xc3\xb8jagtigt i universets centrum, hvilket ville stride mod en helt fundamental antagelse i astronomien (og i virkeligheden i al videnskab). Det er sandsynligt, at de galakser, som findes i det observerbare univers, kun repr\xc3\xa6senterer en forsvindende lille del af det samlede antal galakser i universet, og deres antal kan endda v\xc3\xa6re uendeligt stort._NEWLINE_P\xc3\xa5 den anden side er det ogs\xc3\xa5 muligt, at universet er mindre end det observerbare univers. I s\xc3\xa5 fald skal det, vi nu anser for at v\xc3\xa6re meget fjerne galakser, i virkeligheden v\xc3\xa6re dobbeltbilleder af n\xc3\xa6rmereliggende galakser, dannet af lys, som har gennemrejst universet. En s\xc3\xa5dan hypotese er vanskelig at efterpr\xc3\xb8ve eksperimentelt, fordi de forskellige billeder af samme galakse ville vise forskellige perioder i dens historie og f\xc3\xb8lgelig se helt forskellige ud. En afhandling fra 2004  h\xc3\xa6vder at kunne fastl\xc3\xa6gge en nedre gr\xc3\xa6nse p\xc3\xa5 24 gigaparsec (78 milliarder lys\xc3\xa5r) for universets diameter, baseret p\xc3\xa5 analyser af data fra WMAP.\n_START_SECTION_\nSt\xc3\xb8rrelse\n_START_PARAGRAPH_\nDen medbev\xc3\xa6gende afstand fra Jorden til gr\xc3\xa6nsen for det synlige univers er omkring 46,5 milliarder lys\xc3\xa5r i alle retninger og er derfor den medbev\xc3\xa6gende radius for det synlige univers. Det gengives sommetider som en diameter p\xc3\xa5 92-94 milliarder lys\xc3\xa5r. Eftersom det synlige univers er en perfekt kugle, og rummet er n\xc3\xa6sten fladt, svarer denne st\xc3\xb8rrelse til et medbev\xc3\xa6gende rumfang p\xc3\xa5 omkring 4/3 \xcf\x80 R\xc2\xb3 = 4,0\xc3\x9710\xc2\xb3\xc2\xb2 kubiklys\xc3\xa5r eller 3,4\xc3\x9710\xe2\x81\xb8\xe2\x81\xb0kubikmeter._NEWLINE_Afstandene ovenfor er de, som g\xc3\xa6lder nu (i kosmologisk tid) og ikke de afstande, som fandtes p\xc3\xa5 det tidspunkt, hvor lyset blev udsendt. For eksempel blev den kosmiske bagrundsstr\xc3\xa5ling, vi ser nu, udsendt for omkring 13,7 milliarder \xc3\xa5r siden af stof, som i mellemtiden har samlet sig til galakser. Disse er nu omkring 46 milliarder lys\xc3\xa5r fra os, men da str\xc3\xa5lingen udsendtes, var dette stof kun omkring 40 millioner lys\xc3\xa5r v\xc3\xa6k fra det stof, der senere ville blive til Jorden.'